LV Eiropas Savienības Oficiālais Vēstnesis C 314/10

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 314/10

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“FASOLA PIĘKNY JAŚ Z DOLINY DUNAJCA”/“FASOLA Z DOLINY DUNAJCA”

EK Nr.: PL-PDO-0005-0710-10.07.2008

AĢIN ( ) ACVN ( X )

1. Nosaukums:

“Fasola Piękny Jaś z Doliny Dunajca”/“Fasola z Doliny Dunajca”

2. Dalībvalsts vai trešā valsts:

Polija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Tikai lietošanai pārtikā paredzētu pupiņu sausas sēklas var piedāvāt tirdzniecībā ar nosaukumu “fasola Piękny Jaś z Doliny Dunajca”/“fasola z Doliny Dunajca”.

Fizikālās īpašības

— tūkstoš sēklu svars sasniedz 1 100–1 500 g atkarībā no stādījumu augsnes apstākļiem un meteoroloģiskajiem apstākļiem augšanas periodā,

— sēklas ir veselīgas, nogatavojušās, gludas, labi attīstītas un pilnas, tām ir vienmērīga nieres forma, tās ir no sāniem pieplacinātas, un tām nav piemaisījumu vai kukaiņu radītu bojājumu. Tām raksturīgs spīdīgs dīgļapvalks vienmērīgi baltā krāsā. Tām piemīt labi izžāvētām pupiņu sēklām raksturīgā smarža, tām nepiemīt pelējuma vai jebkuras citas svešas izcelsmes smaka. Mitruma saturs pupiņās nepārsniedz 18 %. Tām piemīt šīm pupiņām raksturīgā maigā, vieglā un nedaudz saldā garša.

Minimālās prasības pirms iepakošanas:

— šķeltas pupiņas: ne vairāk kā 0,1 %,

— sakaltušas pupiņas: ne vairāk kā 0,1 %,

— citu šķirņu baltās pupiņas: ne vairāk kā 2 %,

— krāsainas pupiņas: ne vairāk kā 1 %,

— puvušas vai pelējušas pupiņas: ne vairāk kā 1%,

— ne vairāk kā 0,3 %: stublāju, pākšu, lapu, koksnes, iepakojuma un veselībai nekaitīgu nezāļu sēklu daļiņas,

— ne vairāk kā 0,2 % minerālpiemaisījumu.

Šīm prasībām neatbilstošas pupiņas kopumā nedrīkst pārsniegt 1,05 %.

Ķīmiskās īpašības

— kopproteīns 20 %–24 %,

— jēltauki 1,0 %–2,5 %,

— jēlšķiedra 3,3 %–4,8 %,

— pelni 3,8 %–4,4 %.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Lai nodrošinātu visaugstāko produkta kvalitāti, “fasola Piękny Jaś z Doliny Dunajca”/“fasola z Doliny Dunajca” katrs ražošanas posms jāveic 4. punktā noteiktajā ģeogrāfiskajā apgabalā. To nosaka tostarp tas, ka šajā apgabalā valdošie specifiskie dabas apstākļi veicina pupiņu audzēšanu. Turklāt visa ražošanas procesa pamatā ir metodes, kas tradicionālas šim reģionam, un darbu pārsvarā veic ar rokām. Šā iemesla dēļ vietējo ražotāju prasmēm ir būtiska nozīme.

3.6. Īpaši noteikumi griešanai, rīvēšanai, iepakošanai u. c.:

—

3.7. Īpaši noteikumi marķēšanai:

—

4. Precīza ģeogrāfiskā apgabala definīcija:

“Fasola Piękny Jaś z Doliny Dunajca”/“fasola z Doliny Dunajca” audzēšanas apgabals aptver 11 Dunajecas (Dunajec) upes ielejas pagasti: Gródek nad Dunajcem (Nowosądecki apgabals), Zakliczyn, Wojnicz, Wierzchosławice, Radłów, Wietrzychowice, Tarnów, Pleśna, Żabno (Tarnowski apgabals), Czchów (Brzeski apgabals) un Gręboszów (Dąbrowski apgabals) Mazpolijas vojevodistē.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Dunajecas ieleju izveidojusi Dunajecas upe. To raksturo topogrāfijas dažādība. Zemes augstums virs jūras līmeņa pakāpeniski samazinās virzienā no Gródek nad Dunajcem uz Wietrzychowice, kas ir pagasts, kas atrodas viszemāk Dunajecas ielejā. Ainavas galvenā ass ir plaša terasveida ieleja, kas stiepjas virzienā no dienvidrietumiem uz ziemeļaustrumiem. Dunajecas upes līkumotā gultne, kuras platums ir 50–150 m, ir daļēji regulēta un ar nostiprinātiem krastiem. Gar to stiepjas akmeņu joslas, virs kurām izveidojusies aluviāla terase ar skaidri norobežotu malu un kura aizņem ielejas dibena lielāko daļu. Arktiskās gaisa masas ieleju šķērso virzienā uz dienvidiem, bet siltās gaisa masas – uz ziemeļiem. Ieleju sasniedz arī fēna vējš. Pavasarī un rudenī pēkšņas dienas un nakts temperatūras svārstības ierobežo rīta migla. Dunajecas ielejai raksturīgā forma nosaka arī siltā gaisa masu ieplūdi pavasarī un vasarā.

“Fasola Piękny Jaś z Doliny Dunajca”/“fasola z Doliny Dunajca” stādījumi atrodas samērā zemā līmenī, kas aizsargā laukus no vēja. Aluviālo dūņu augsnes, kurās šie stādījumi atrodas, ir īpaši labvēlīgas šai šķirnei gan pieejamo minerālvielu satura un pH līmeņa ziņā, gan augšanas perioda nokrišņu daudzuma un sadalījuma ziņā. Dunajecas ielejas lauku saimniecību augsnē ir ļoti augsts magnija saturs (12,2–15 mg uz 100 g augsnes).

Tarnovas apgabals, kas atrodas Dunajecas ielejas centrā, ir viens no siltākajiem Polijā. Dunajecas ielejā diennakts vidējā temperatūra sasniedz noteiktās termiskās robežas, proti, > 0, > 5, > 10 un > 15 °C, datumos, kas ir dažas dienas līdz pat vairāk par 12 dienām agrāk nekā citos Polijas reģionos. Turklāt vidējā vairāku gadu gaisa temperatūra Tarnovā ir par 0,8 °C augstāka nekā Krakovā, kas atrodas aptuveni 90 km attālumā.

Cilvēka faktors

Lauksaimnieki, kas audzē “fasola Piękny Jaś z Doliny Dunajca”/“fasola z Doliny Dunajca”, vairāku paaudžu laikā ir izkopuši prasmes, kas vajadzīgas, lai izaudzētu un novāktu pupiņas ar atbilstīgām īpašībām. Īpaši svarīgas ir šādas prasmes: sēklas materiāla pavairošana paša lauksaimnieka saimniecībā, pareizā sēšanas laika izvēle, tādējādi novēršot salnu izraisītos zudumus, augsnes sagatavošana sējai, pareizā sēklu skaita (3–5) ievietošana augsnē izveidotajā atsevišķajā bedrītē, pareizo kāršu izvēle un metode, kā nodrošināt, lai pupiņas ap tām apvijas, kā arī labākā brīža izvēle stādu nogriešanai, lai pupiņas varētu izžūt pirms pirmajām salnām. Tikai visa ražošanas procesa prasmīga vadīšana var nodrošināt labu un līdzsvarotu pupiņu ražu ar augstu sēklas kvalitāti. Pupiņu audzēšana ir galvenokārt roku darbs, kam nepieciešama liela rūpība, aizrautība un katra uzdevuma savlaicīga veikšana atkarībā no attiecīgā gada laika apstākļiem.

5.2. Produkta specifika:

“Fasola Piękny Jaś z Doliny Dunajca”/“fasola z Doliny Dunajca” pupiņu raksturlielumi ir šādi:

— magnija (Mg) saturs– par vidēji 80 mg/kg augstāks nekā pupiņām, kas audzētas ārpus 4. punktā noteiktā ģeogrāfiskā apgabala,

— mitruma saturs– nepārsniedz 18 %,

— salda garša– apstiprina, veicot sensoro vērtēšanu laboratorijā,

— struktūra un konsistence– maiga tekstūra, kas “kūst mutē”, pavisam nedaudz miltaina,

— miziņas biezums– vērtē kā plānu, veicot sensoro vērtēšanu laboratorijā,

— miziņas mīkstums– vērtē kā mīkstu, veicot sensoro vērtēšanu laboratorijā,

— gatavošanas laiks– 10 minūtes īsāks nekā pupiņām, kas audzētas ārpus 4. punktā noteiktā ģeogrāfiskā apgabala.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

“Fasola Piękny Jaś z Doliny Dunajca”/“fasola z Doliny Dunajca” ir produkts, kas izveidojies tikai, pateicoties konkrētu dabas faktoru (t. i., klimats un augsne) kopuma un vietējo ražotāju prasmju apvienojumam. Tikai tas nodrošina produkta unikālo kvalitāti.

Augstais magnija (Mg) saturs augsnē apgabalā, kurā audzē “fasola Piękny Jaś z Doliny Dunajca”/“fasola z Doliny Dunajca”, palielina šā elementa saturu sēklās, un, ja sēklas novāc īstajā laikā, tas palīdz nodrošināt produktam raksturīgo saldo garšu.

Dunajecas ielejas auglīgās aluviālo dūņu augsnes un klimats ir piemērots pupiņu audzēšanai un nodrošina ļoti labus apstākļus to augšanai un attīstībai. Gaisa temperatūras diapazons augšanas periodā, nokrišņu daudzums un sadalījums lielā mērā veicina “fasola Piękny Jaś z Doliny Dunajca”/“fasola z Doliny Dunajca” pienācīgu attīstību un labu ražu. Nesaraujamā saikne starp šiem ģeogrāfiskajiem apstākļiem un prasmēm, kas vajadzīgas, lai izvēlētos atbilstošo sēšanas laiku, sagatavotu augsni sēšanai, ievietotu pareizo sēklu skaitu augsnē izveidotajās atsevišķajās bedrītēs un izvēlētos labāko brīdi stādu nogriešanai, nodrošina bagātīgu lielizmēra pupiņu ražu. Pareizā laika izvēle stādu nogriešanai un to atstāšana svaigā gaisā atbilstīgu laika periodu, kā arī labvēlīgie atmosfēras apstākļi apgabalā ļauj ražot sēklas ar zemāku mitruma saturu un plānāku dīgļapvalku salīdzinājumā ar daudzziedu pupiņām, kuru izcelsme ir ārpus Dunajecas ielejas. Sēklu šķirošana ar rokām nodrošina stingru kvalitātes standartu ievērošanu attiecībā uz “fasola Piękny Jaś z Doliny Dunajca”/“fasola z Doliny Dunajca” sēklām.

Sēklu žāvēšana dabiskā ceļā, šo procesu nepastiprinot vai nepaātrinot, ļauj panākt vienmērīgu attāluma samazināšanos starp šūnas sieniņām, neizraisot to bojāšanos. Šāda apstrāde nodrošina to, ka “fasola Piękny Jaś z Doliny Dunajca”/“fasola z Doliny Dunajca” ir īss gatavošanas laiks, maiga struktūra un konsistence, kā arī ļoti mīksts dīgļapvalks salīdzinājumā ar daudzziedu pupiņu sēklām, kuru izcelsme ir ārpus 4. punktā noteiktā ģeogrāfiskā apgabala.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

http://www.minrol.gov.pl/DesktopDefault.aspx?TabOrgId=1620&LangId=0

(1) OV L 93, 31.3.2006., 12. lpp.